Opholdskrav for ret til dagpenge

Regeringens skatteaftale med Dansk Folkeparti indeholder et opholdskrav for retten til at modtage dagpenge.

Helt konkret betyder det, at alle medlemmer af en a-kasse, der ønsker at søge om dagpenge, skal have opholdt sig lovligt i Danmark, et andet EU-land eller et EØS-land (Europæiske Økonomiske Samarbejdsområde) i sammenlagt syv år inden for de seneste otte år.

Undtaget fra kravet er blandt andet ansatte i danske virksomheder samt besætningsmedlemmer på skibe.

A-kassen må derfor ikke udbetale dagpenge til for eksempel en arbejdsløs dansk statsborger, der netop er flyttet hjem til Danmark, før det er bevist, at vedkommende har opholdt sig indenfor EU eller EØS.

Problemet er bare, at a-kasserne ikke har adgang til de data i de eksisterende databaser. Derfor må a-kasserne henvende sig direkte til det pågældende land. En tung og tidskrævende proces.

Opholdskravet gælder f.eks også barselsdagpenge og efterløn.

Hvert år flytter omkring 16.000 danske statsborgere over 18 år hjem til Danmark, efter at have boet i udlandet.

Beskæftigelsesminister Troels Lund Poulsen (V) forventer af fremsætte lovforslaget i Folketinget i løbet af oktober.

Kilde: ft.dk, Danske A-kasser, Danmarks Statistik, Regeringen.dk.